Vanh Kupavn

Vanh Kupavn () om Venäman lidn Moskvan agjan keskuzpalan päivnouzmas. Mülüb Bogorodskan lidnümbrikho (edel vn 2018 kezakud — rajonha), sen kahtenz' surtte lidn i eländpunkt.

 Istorii 
Eländpunkt mainitase ezmäižen kerdan Ivan Kalita-ruhtinasen poigiden vn 1348 kirjeižes kuti uz' žilo Kupavnan randal, tošti vn 1353 dokumentas (oficialižen alusenpanendan voz'). Šingotaškanzihe tehmišton žiloks 18. voz'sadan keskes, šuukkanghiden fabrik radaškanzi sil aigal. Časuiden tegim i himine tegim radoiba 19. voz'sadal. Himiž-farmaceftine kombinat radaškanzi vl 1936. Lidnanvuitte Vanh Kupavn-žilo sai lidnan statusad vn 2004 10. päiväl sügüz'kud.

Vanh Kupavn šingotase himiž-farmaceftižel kombinatal, himižreaktividen koumel edheotandal, eksperimentaliž-mehanižel tegimel, lämuz- i vilugoitmižmašiništon tehmižel, sauvondmaterialiden pästandal (sauvondmujud — koume edheotandad, gazbetonblok, vanund rosttumatomas terasespäi), gal'vanižiden elementoiden edheotandal, izotopoiden kompanijal, villkanghiden edheotandal i čulkfabrikal, logistikan keskusel, kalankazvatusen järedal Biserovskii-kombinatal ani suvipäivlaskmha lidnaspäi. Venäman tedokeskuz biologižikš aktivižiden substancijoiden varuitomudes radab lidnas mugažo.

 Geografijan andmused 
Lidn sijadase lidnümbrikon suvipäivlaskmaižen palan pohjoižes, Šalovk-jogen hural randal tobjimalaz ( 27 km pitte, nimitadas sen ülävalud paginoiš Kupavink:aks, ven. Купавинка, Kläz'man oiged ližajogi), 140..145 m ü.m.t. keskmäižel korktusel. Padosein jogel sädab Kupavinskii-uitod (0,27 km²) lidnan päivlaskmaižes palas. Biserovon kalankazvatusen vezivaradimed (läz 10 km²) levitasoiš ani suvipäivlaskmha Vanhas Kupavnaspäi enččil turbazsoil. Reliktine Biserovo-järv (1 km², Kläz'man bassein) om nelläs kilometras suvipäivlaskmha lidnaspäi.

Matkad lidnaspäi Moskvhasai (Moskvan rengazavtotehesai) om kaks'kümne kaks' kilometrad päivlaskmha. Toižed lähembaižed lidnad oma Losino-Petrovskii kudes kilometras pohjoižhe, lidnümbrikon Noginsk-keskuz 15 km päivnouzmha, Elektrostal' 20 km päivnouzmha-suvipäivnouzmha, Elektrougli seičemes kilometras suvhe, Balaših vides kilometras suvipäivlaskmha i päivlaskmha.

«Volg»-avtote (M7-trass) om lidnan pohjoižröunaks. Kümnekilometrine raudtesarak tuleb lidnha «Moskv (Kurskan päraudtestancii) — Vladimir»-keskustan Kupavn-stancijaspäi, se radab 5 km suvipäivlaskmha orhal vspäi 1898.

 Eläjad 
Vl 1939 žilon ristitišt oli 14 688 eläjad, vl 1959 — 16 263 eläjad. Vn 2010 Venäman rahvahanlugemižen mödhe lidnan eläjiden lugu oli 21 811 ristutud, vn 2021 — 22 898 ristitud. Otab ühesandest lidnümbrikon ristitištos. Kaik 21 973 eläjad oli lidnas vl 2017. Kaikiš suremb ristitišt oli 24..25 tuhad eläjid vll 1979−1989 (25 052 rist. vl 1989) i 24 200 eläjad vl 2020.

Rahvahad (ozutadud rahvahudenke vl 2010): venälaižed — 93,7 %, totarlaižed — 1,3 %, ukrainalaižed — 1,2 %, toižed rahvahad — 3,8 %.

Ortodoksižen hristanuskondan nell' pühäpertidVanhan Kupavnan pühäpertid sobory.ru-saital.  oma kaičenus i saudud lidnas: Eläban Eziauguižen Stroican jumalanpert' (om saudud vl 1751) i koume časounäd.

 Openduz 
Lapsiden opendusen aluzkundad oma viž nimitadud i nomeruidud päivkodid (nomer 6, 33, 47, 62, 65), koume keskškolad (nomer 22, 25, 34), Vanhan Kupavnan licei, čomamahtoiden škol.

Professionaližen opendusen aluzkund om Moskvanaluižen Energija-kolledžan («Energii», baziruiše Reutov-lidnas) Vanhan Kupavnan strukturine alajaguzEnergija-kolledžan sait (energypk.ru). .

 Galerei 

 Homaičendad 

 Irdkosketused 
 Lidnümbrikon tobmuden sait (bogorodsky-okrug.ru). 
 Lidnan informacine sait (kupavna.su). 

Kategorii:Venäman lidnad
Kategorii:Eländpunktad kirjamišton mödhe
Kategorii:Moskvan agjan lidnad
Kategorii:Bogorodskan lidnümbrik (Moskvan agj)